ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου για τη καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών

1. Ιστορικό

Τον Ιούλιο του 2000 η Επιτροπή υπέβαλε προς έγκριση, μέσω της διαδικασίας συναπόφασης που ορίζεται στο άρθρο 251 της Συνθήκης για την ίδρυση της Ευρωπαϊκής Κοινότητας [1], την πρόταση οδηγίας του Ευρωπαϊκού Κοινοβουλίου και του Συμβουλίου για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών COM(2000) 392 τελικό - C5-0429/2000 - 2000/0183 (COD).

[1] ΕΕ C 365, 19.12.2000, σ. 238.

Η Οικονομική και Κοινωνική Επιτροπή εξέδωσε τη γνώμη της την 1η Μαρτίου 2001 [2].

[2] ΕΕ C 139, 11.5.2001, σ. 15.

Η Επιτροπή των Περιφερειών εξέδωσε τη γνώμη της στις 14 Δεκεμβρίου 2000 [3].

[3] ΕΕ C 144, 16.5.2001, σ. 18.

Το Ευρωπαϊκό Κοινοβούλιο ενέκρινε, στις 13 Ιουνίου 2001, σειρά τροπολογιών κατά την πρώτη ανάγνωση [4].

[4] ΕΕ C ...

Το Συμβούλιο επέτυχε πολιτική συμφωνία επί κοινής θέσης κατά τη συνεδρίαση του Συμβουλίου Τηλεπικοινωνιών, στις 27 Ιουνίου. Το Συμβούλιο, σύμφωνα με το άρθρο 251 της Συνθήκης Ευρωπαϊκό Κοινοβούλιο, υιοθέτησε την κοινή του θέση στην εν λόγω πρόταση οδηγίας στις 17 Σεπτεμβρίου 2001 [5].

[5] ΕΕ C ...

Στην παρούσα ανακοίνωση παρατίθεται η γνώμη της Επιτροπής επί της κοινής θέσης του Συμβουλίου, κατ' εφαρμογήν της δεύτερο εδάφιο του άρθρου 251 παράγραφος 2.

2. Σκοπός τησ πρότασης της Επιτροπής

Η οδηγία για την καθολική υπηρεσία και τα δικαιώματα των χρηστών αποσκοπεί να εξασφαλίσει την παροχή καθολικής υπηρεσίας για υπηρεσίες δημόσιας τηλεφωνίας σε συνθήκες γενικευμένου ανταγωνισμού, με διατάξεις για τη χρηματοδότηση του κόστους παροχής καθολικής υπηρεσίας κατά τον πλέον ουδέτερο, από άποψη ανταγωνισμού, τρόπο. Καθορίζονται επίσης δικαιώματα χρηστών και καταναλωτών των υπηρεσιών ηλεκτρονικών επικοινωνιών, με την επιβολή αντίστοιχων υποχρεώσεων στις επιχειρήσεις. Η οδηγία αποσκοπεί στην εξασφάλιση λειτουργικότητας του ψηφιακού τηλεοπτικού εξοπλισμού των καταναλωτών καθώς και την παροχή ορισμένων υποχρεωτικών υπηρεσιών, όπως των μισθωμένων γραμμών. Αναγνωρίζονται τα δικαιώματα των κρατών μελών να ορίζουν για συγκεκριμένες ραδιοτηλεοπτικές εκπομπές καθεστώς υποχρέωσης μεταφοράς σήματος για διανομή μέσω ορισμένων δικτύων ώστε να εξασφαλίζεται καθολική διάθεση συγκεκριμένου προγραμματισμού. Με την οδηγία εξασφαλίζεται επίσης ότι οι φορείς εκμετάλλευσης δικτύου θα διεκπεραιώνουν κλήσεις προς τον νέο περιφερειακό κωδικό +'3883' που χορηγήθηκε από την ITU στον Ευρωπαϊκό Χώρο Αριθμοδότησης Τηλεφωνίας και απαιτείται από τους φορείς εκμετάλλευσης να διαβιβάζουν πληροφορίες καθορισμού θέσης προς τις εθνικές υπηρεσίες έκτακτης ανάγκης.

3. Σχόλιο επί της κοινής θέσης του Συμβουλίου, σε σύγκριση με τη γνώμη του Ευρωπαϊκού Κοινοβουλίου

3.1. Σύνοψη της θέσης της Επιτροπής

Η Επιτροπή μπορεί να υποστηρίξει την κοινή θέση του Συμβουλίου. Δεν υφίστανται θεμελιώδεις διαφορές στο κείμενο του Συμβουλίου σε σχέση με το αρχικά προταθέν από την Επιτροπή. Όπως συνέβη και με τη γνώμη του Ευρωπαϊκού Κοινοβουλίου, το Συμβούλιο εισήγαγε πολλές επιμέρους αλλαγές καθώς και αλλαγές στη διατύπωση. Οι αρχικές προθέσεις της οδηγίας, το πεδίο εφαρμογής της καθολικής υπηρεσίας, το επίπεδο προστασίας τελικών χρηστών, τα μέτρα των κανονιστικών ρυθμίσεων και οι μείζονες διατάξεις πολιτικής παραμένουν, συχνά καλύτερα αναδιατυπωμένες και σαφέστερες ως προς την αρχική πρόταση. Οι αριθμοί των άρθρων που αναφέρονται στο σημείο 3.2.2 παρακάτω έχουν τροποποιηθεί ώστε να ληφθούν υπόψη νέα άρθρα που εισήχθησαν στην οδηγία, αρχίζοντας από το άρθρο 17.

3.2. Τροπολογίες που εισάγονται με την κοινή θέση του Συμβουλίου σε σύγκριση με τη γνώμη του Ευρωπαοκού Κοινοβουλίου κατά την πρώτη ανάγνωση

3.2.1 Αιτιολογικές σκέψεις

Αιτιολογική σκέψη 5α νέα (Ασφάλεια δικτύου)

Στην τροπολογία 1 του Κοινοβουλίου εισάγεται νέα αιτιολογική σκέψη, αντιγράφοντας διατάξεις από την οδηγία για την προστασία των δεδομένων, όσον αφορά μέτρα προστασίας της ασφάλειας δικτύων και υπηρεσιών. Η κοινή θέση του Συμβουλίου δεν αφορά τα μελήματα αυτά στην οδηγία για την καθολική υπηρεσία.

Αιτιολογική σκέψη 26 [πρώην -19]

Στην τροπολογία 2 του Κοινοβουλίου και στην κοινή θέση του Συμβουλίου διαγράφεται ταυτόσημο κείμενο που αναφέρεται σε επιχειρήσεις με προηγούμενα αποκλειστικά δικαιώματα. Τα κείμενα που από το Κοινοβούλιο προτείνεται να προστεθούν στο τέλος της αιτιολογικής σκέψης καθώς και το κείμενο της κοινής θέσης του Συμβουλίου είναι παρεμφερή ως προς τις προθέσεις και το στόχο, μολονότι η τροπολογία του Κοινοβουλίου είναι περισσότερο περιγραφική, ενώ γίνεται ειδική αναφορά όσον αφορά την κανονιστική αυτοσυγκράτηση (μη επιβολή ρυθμίσεων) σε αναδυόμενες αγορές.

Αιτιολογική σκέψη 39 (πρώην -27)

Το πρόσθετο κείμενο που προτείνεται στην τροπολογία 4 του Κοινοβουλίου αντικατοπτρίζεται πλήρως στην κοινή θέση του Συμβουλίου.

Αιτιολογική σκέψη 47 (πρώην -32)

Η τροπολογία του Κοινοβουλίου αντιμετώπιζε το θέμα της από κοινού ρύθμισης ως ενδεδειγμένη εναλλακτική λύση στην τομεακή ρύθμιση. Αναφερόταν ότι εφόσον εφαρμόζεται από κοινού ρύθμιση θα πρέπει να αίρονται οι κανόνες τομεακής ρύθμισης και ότι τα εν λόγω μέτρα από κοινού ρύθμισης θα πρέπει να βασίζονται στους ίδιους στόχους πολιτικής όπως η επίσημη κανονιστική ρύθμιση. Στην κοινή θέση του Συμβουλίου δεν αναφέρεται η από κοινού ρύθμιση.

3.2.2 Άρθρα

Κεφάλαιο I: Πεδίο εφαρμογής, στόχοι και ορισμοί

Άρθρο 1 (Πεδίο εφαρμογής και στόχοι)

Το κείμενο της κοινής θέσης και οι τροπολογίες του Κοινοβουλίου στο άρθρο 1 είναι συμβατά και παρουσιάζουν αμοιβαία συνέπεια. Η Επιτροπή θεωρεί ότι οι τροποποιήσεις του Κοινοβουλίου στο άρθρο 1, για σαφέστερο ορισμό του πεδίου εφαρμογής και των στόχων της οδηγίας είναι ανάλογες με το κείμενο της κοινής θέσης. Στο κείμενο της κοινής θέσης οι 'τελικοί χρήστες' υποκαθίστανται από χρήστες και καταναλωτές, που η Επιτροπή θεωρεί καλύτερη περιγραφή του εύρους της οδηγίας.

Άρθρο 2 (Ορισμοί)

Στο κείμενο της κοινής θέσης για το άρθρο 2 αποσαφηνίζονται οι αριθμοί που χρησιμοποιούνται στην οδηγία εξασφαλίζοντας μεγαλύτερη διαφάνεια του εύρους της οδηγίας. Οι τροπολογίες του Κοινοβουλίου στο άρθρο 2 τροποποιούν κείμενο που έχει πλέον απαλειφθεί από την κοινή θέση και προτείνουν τον νέο όρο 'συναφής υπηρεσία' και τον ορισμό του. Η Επιτροπή δεν θεωρεί απαραίτητη την προσθήκη. Στο άρθρο 2 του κειμένου της κοινής θέσης περιλαμβάνονται οι ορισμοί που απαιτούνται για την οδηγία.

Κεφάλαιο II: Υποχρεώσεις καθολικής υπηρεσίας συμπεριλαμβανομένων των κοινωνικών υποχρεώσεων

Στο κείμενο της κοινής θέσης τροποποιείται ο τίτλος του κεφαλαίου II με την προσθήκη των λέξεων 'συμπεριλαμβανομένων των κοινωνικών υποχρεώσεων'. Η Επιτροπή θεωρεί αποδεκτή την εν λόγω αλλαγή.

Άρθρο 3 (Διάθεση της καθολικής υπηρεσίας)

Στην τροπολογία του Κοινοβουλίου εισάγεται στα κριτήρια η 'ουδετερότητα ως προς τον ανταγωνισμό', ενώ διατηρούνται, στο άρθρο 3 παράγραφος 2 η αρχή της "ελαχιστοποίησης των στρεβλώσεων στην αγορά " και, στο άρθρο 1, η αρχή "χωρίς στρέβλωση του ανταγωνισμού". Η καθολική υπηρεσία μπορεί να είχε αντίκτυπο τόσο στον ανταγωνισμό μεταξύ επιχειρήσεων όσο και στις τιμές της αγοράς για τελικούς χρήστες. η Επιτροπή θεωρεί ότι και οι δύο πτυχές καλύπτονται στο κείμενο της κοινής θέσης.

Άρθρο 4 (Παροχή πρόσβασης σε σταθερές θέσεις)

Το Κοινοβούλιο πρότεινε την προσθήκη της λέξης 'αποτελεσματική' στην πρόσβαση στο Internet, στο πλαίσιο των υποχρεώσεων παροχής καθολικής υπηρεσίας. Η Επιτροπή προτιμά το κείμενο της κοινής θέσης, όπου απαιτείται 'λειτουργική' πρόσβαση στο Internet, ενώ έχει επίσης εισαγάγει λεπτομερή αιτιολογική σκέψη για τον όρο αυτόν. Με την δεύτερη τροπολογία του Κοινοβουλίου στο άρθρο απαιτείται από τα κράτη μέλη να λάβουν υπόψη τους τις επικρατούσες τεχνολογίες κατά τον καθορισμό των ρυθμών δεδομένων. Η Επιτροπή συμφώνησε ότι πρόκειται για συναφή θεώρηση όσον αφορά τους ρυθμούς δεδομένων και τούτο αντικατοπτρίζεται επίσης στο κείμενο της κοινής θέσης. Το Κοινοβούλιο προδιέγραψε επίσης την αρχή ότι τα κράτη μέλη δεν καθορίζουν ρυθμούς δεδομένων καθ' υπέρβαση των διαθέσιμων στο ευρύ κοινό. Η Επιτροπή θεωρεί ότι η ορθή έννοια είναι αυτή των ρυθμών που επί του παρόντος χρησιμοποιούνται από το ευρύ κοινό, γεγονός που αντικατοπτρίζεται στο κείμενο της κοινής θέσης.

Άρθρο 6 (Κοινόχρηστα τηλέφωνα)

Στο κείμενο του Συμβουλίου στο άρθρο 6 γίνεται αναφορά σε 'εύλογες ανάγκες' των τελικών χρηστών και διασαφηνίζεται η αρχή που προέρχεται από την υφιστάμενη νομοθεσία, ότι τα κράτη μέλη δεν πρέπει να αναλάβουν ειδική δράση εφόσον υπάρχουν ήδη ευρύτερα διαθέσιμα κοινόχρηστα τηλέφωνα, εισάγοντας παράλληλα την απαίτηση για δημόσια διαβούλευση. η Επιτροπή θεώρησε αποδεκτά όλα τα παραπάνω. Η τρoπολογία του Κοινοβουλίου αποτελεί αλλαγή διατύπωσης που έχει αντιμετωπισθεί από την επαναδιατύπωση του κειμένου της κοινής θέσης, το οποίο η Επιτροπή θεωρεί ότι αντικατοπτρίζει καλύτερα τη σχετική αρχή.

Άρθρο 7 (Ειδικά μέτρα για μειονεκτούντες χρήστες)

Tο κείμενο της κοινής θέσης του άρθρου 7 πραγματεύεται αποκλειστικά μειονεκτούντες χρήστες, ενώ οι χρήστες με ειδικές κοινωνικές ανάγκες αντιμετωπίζονται στο άρθρο 9. Η αναδιάταξη των άρθρων 7 και 9 στην κοινή θέση δεν μεταβάλλει καθόλου τις σημαντικές διατάξεις της οδηγίας. Η τροπολογία 11 του Κοινοβουλίου, για τους χρήστες με ειδικές κοινωνικές ανάγκες, αναφέρεται πλέον στις διατάξεις του άρθρου 9.

Άρθρο 8 (Καθορισμός επιχειρήσεων)

Tο κείμενο της κοινής θέσης και η πρόταση του EΚ είναι ταυτόσημα ως προς τη δυνατότητα των κρατών μελών να αναθέτουν αρμοδιότητες κάλυψης της καθολικής υπηρεσίας ανάλογα με τις παρεχόμενες υπηρεσίες και τη γεωγραφική κάλυψη. Η Επιτροπή χαιρέτησε την τροπολογία του Κοινοβουλίου για την εισαγωγή διαδικασίας δημόσιας διαβούλευσης στην εθνική διαδικασία ορισμού επιχειρήσεων για την κάλυψη υποχρεώσεων παροχής καθολικής υπηρεσίας. Στο κείμενο της κοινής θέσης δεν περιλαμβάνεται διαδικασία διαβούλευσης

Άρθρο 9 (Προσιτότητα τιμολογίων)

Στην τροπολογία 11 του Ευρωπαϊκό Κοινοβούλιο προτείνεται τα κράτη μέλη να ορίσουν χρήστες με ειδικές κοινωνικές ανάγκες έπειτα από διαδικασία διαβούλευσης, γεγονός που χαιρέτησε η Επιτροπή ως χρήσιμο μέτρο για τον προσδιορισμό του εύρους των καταναλωτών με ειδικές κοινωνικές ανάγκες. Το κείμενο της κοινής θέσης δεν προβλέπει διαβούλευση πριν από τον καθορισμό χρηστών με ειδικές κοινωνικές ανάγκες.

Άρθρο 10 (Έλεγχος δαπανών)

Tα κείμενα του EΚ και της κοινής θέσης του Συμβουλίου παρουσιάζουν μεγάλες ομοιότητες και είναι συμβατά όσον αφορά την πρώτη και την δεύτερη παράγραφο. Στο κείμενο της κοινής θέσης προστίθεται νέα τρίτη παράγραφος που παρέχει ευελιξία στις ΕΡΑ εφόσον οι σχετικές ευκολίες είναι ευρύτερα διαθέσιμες στο κράτος μέλος, ενώ στη γνώμη του Ευρωπαϊκό Κοινοβούλιο δεν αντιμετωπίζεται το θέμα. Η Επιτροπή υποστηρίζει την κοινή θέση του Συμβουλίου.

Άρθρο 11 (Ποιότητα υπηρεσιών των καθορισμένων επιχειρήσεων)

Στην τροπολογία του Κοινοβουλίου στο άρθρο 11 διευρύνεται το πεδίο εφαρμογής των πληροφοριών σχετικά με την ποιότητα της παρεχόμενης υπηρεσίας, σε μέτρα παρακολούθησης της ποιότητας υπηρεσιών που παρέχονται σε μειονεκτούντες χρήστες, γεγονός που αποδέχτηκε η Επιτροπή. Στο κείμενο της κοινής θέσης δεν περιλαμβάνεται ειδική αναφορά για τις πληροφορίες σχετικά με την ποιότητα υπηρεσιών που αφορούν μειονεκτούντες χρήστες. Ωστόσο, στο άρθρο 35 παρέχεται η δυνατότητα τροποποίησης, μέσω της διαδικασίας επιτροπολογίας, των κριτηρίων ποιότητας των παρεχόμενων υπηρεσιών του σχετικού παραρτήματος. Η Επιτροπή θεωρεί ότι η διαδικασία για την εισαγωγή προσαρμογών στο εν λόγω παράρτημα θα μπορούσε να συνεκτιμήσει την προτεινόμενη τροπολογία του Κοινοβουλίου.

Άρθρο 12 (Κόστος των υποχρεώσεων παροχής καθολικής υπηρεσίας)

Οι αλλαγές στην πρώτη παράγραφο του άρθρου 12, τόσο της γνώμης του EΚ όσο και του κειμένου της κοινής θέσης, είναι στην πράξη παρεμφερείς, μολονότι στην τροπολογία του Κοινοβουλίου επιβάλλεται ρητά η υποχρέωση των εθνικών ρυθμιστικών αρχών να καθορίζουν εάν η παροχή καθολικής υπηρεσίας συνιστά αθέμιτη επιβάρυνση. Η παράγραφος 2 έχει επίσης τροποποιηθεί, από το Ευρωπαϊκό Κοινοβούλιο και το Συμβούλιο, κατά παρεμφερή τρόπο, με τη διασαφήνιση ότι ο εθνικές αρχές φέρουν την ευθύνη εξασφάλισης ότι είναι διαφανής ο υπολογισμός του καθαρού κόστους. Η Επιτροπή θεωρεί ότι το κείμενο της κοινής θέσης του Συμβουλίου είναι σαφέστερο στον καθορισμό των αρμοδιοτήτων και υποχρεώσεων των εθνικών ρυθμιστικών αρχών.

Άρθρο 13 (Χρηματοδότηση των υποχρεώσεων παροχής καθολικής υπηρεσίας)

Η τροπολογία του Κοινοβουλίου στην πρώτη παράγραφο, για τη δημιουργία υποχρέωσης αποζημίωσης των φορέων εκμετάλλευσης (επιχειρήσεων) σε περίπτωση επιβολής θεμιτής επιβάρυνσης κατά την εκπλήρωση υποχρεώσεων παροχής καθολικής υπηρεσίας, αντικατοπτρίζεται επίσης στην κοινή θέση. Η ρητή αναφορά του Κοινοβουλίου σε παραδείγματα άλλων περιπτώσεων ειδικής χρηματοδότησης περιλαμβάνεται σε αιτιολογική σκέψη. Η υπόδειξη του Κοινοβουλίου να αποσαφηνιστεί ότι δύναται να χρησιμοποιηθεί συνδυασμός των δύο πιθανών προγραμμάτων χρηματοδότησης αντικατοπτρίζεται στη χρήση του «ή/και» στο άρθρο 13 παράγραφος 1 σημείο (α) του κειμένου της κοινής θέσης. Τα κείμενα του Κοινοβουλίου και της κοινής θέσης του Συμβουλίου είναι ταυτόσημα όσον αφορά την παράγραφο 2.

Άρθρο 15 (Επανεξέταση του πεδίου εφαρμογής της καθολικής υπηρεσίας)

Τόσο η τροπολογία του Κοινοβουλίου στην παράγραφο 2 όσο και η κοινή θέση του Συμβουλίου αναφέρονται σε συγκεκριμένους παράγοντες που πρέπει να εξετασθούν κατά την επανεξέταση του πεδίου εφαρμογής της καθολικής υπηρεσίας. το Κοινοβούλιο αναφέρει την κινητικότητα και τη ροή υψηλού αριθμού δεδομένων, ενώ στην κοινή θέση αναφέρεται η κινητικότητα και ο ρυθμός δεδομένων υπό το φως των επικρατουσών τεχνολογιών που χρησιμοποιεί η πλειονότητα των καταναλωτών. Τα κριτήρια αυτά είναι ισοδύναμα, μολονότι η Επιτροπή θεωρεί ότι το κείμενο της κοινής θέσης είναι σαφέστερο. Και στα δύο κείμενα καλείται η Επιτροπή να υποβάλει έκθεση προς το Ευρωπαϊκό Κοινοβούλιο και το Συμβούλιο έπειτα από τη διεξαγωγή επανεξέτασής της. Στην τροπολογία του Κοινοβουλίου απαιτείται επιπροσθέτως η διεξαγωγή της επανεξέτασης με όσο το δυνατόν μεγαλύτερη διαφάνεια και οργάνωση διαβούλευσης όλων των ενεχομένων φορέων.

Κεφάλαιο III - Ρυθμιστικοί έλεγχοι των επιχειρήσεων με σημαντική ισχύ σε συγκεκριμένες αγορές

Η αρχή της δημιουργίας νέου κεφαλαίου ΙΙΙ που πραγματεύεται αποκλειστικά την κανονιστική ρύθμιση επιχειρήσεων με σημαντική ισχύ σε συγκεκριμένες αγορές λαμβάνει υπόψη της τις τροπολογίες 25, 27 και 29 του Κοινοβουλίου, στις οποίες το Κοινοβούλιο τάσσεται υπέρ ενός ευρύτερου άρθρου που θα καλύπτει τη ρύθμιση της λιανικής αγοράς και όπου θα πρέπει επίσης να περιλαμβάνονται οι μισθωμένες γραμμές, ενώ παράλληλα το Κοινοβούλιο διέγραψε σε διάφορα σημεία τα 'τιμολόγια' από τους ελέγχους 'τιμολογίων' λιανικής.

Άρθρο 16 (Επανεξέταση υποχρεώσεων)

Στην κοινή θέση του Συμβουλίου αναδιαρθρώνονται διάφορες διατάξεις της οδηγίας σχετικά με υποχρεώσεις όσον αφορά σημαντική ισχύ στην αγορά σε ενιαίο κεφάλαιο για τους ελέγχους των κανονιστικών ρυθμίσεων. Στην παράγραφο 1 προβλέπεται επανεξέταση και διατήρηση, έως την επανεξέταση εκ μέρους των ΕΡΑ, υφιστάμενων υποχρεώσεων όσον αφορά: τιμολόγια λιανικής για την παροχή πρόσβασης και χρήση του δημόσιου τηλεφωνικού δικτύου, επιλογή ή προεπιλογή φορέα και την ελάχιστη δέσμη μισθωμένων γραμμών που ορίζεται στην ισχύουσα νομοθεσία. Οι αλλαγές αυτές συμβαδίζουν πλήρως με την τροπολογία 25 του Κοινοβουλίου. Στην τροπολογία του Κοινοβουλίου γίνεται αναφορά σε περίπτωση 'οριστικής' αποτυχίας της αγοράς, η πτυχή αυτή όμως αποτελεί μέρος της αξιολόγησης που διεξάγεται από τις ΕΡΑ βάσει της διαδικασίας του άρθρου 14 της οδηγίας πλαίσιο.

Η τροπολογία του Κοινοβουλίου στην παράγραφο 2, όπου απαιτείται από τις ΕΡΑ να διαβουλεύονται με το κοινό σχετικά με οποιαδήποτε σκοπούμενη κανονιστική ρύθμιση τιμολογίων λιανικής έγινε κατ' αρχήν αποδεκτή από την Επιτροπή, αλλά δεν περιλαμβάνεται στο άρθρο 16.

Άρθρο 17 (Ρυθμιστικοί έλεγχοι λιανικών υπηρεσιών)

Η τροπολογία 25 του Κοινοβουλίου αντιστοιχεί στο τωρινό άρθρο 17 της οδηγίας. Οι τροπολογίες του Κοινοβουλίου και η κοινή θέση του Συμβουλίου είναι σε μεγάλο βαθμό συγκρίσιμες, όσον αφορά ότι η ΕΡΑ θα πρέπει αρχικά να εξετάσει κατά πόσον οι υποχρεώσεις που δύνανται να επιβληθούν σε επιχειρήσεις με σημαντική ισχύ στην αγορά, βάσει της οδηγίας περί πρόσβασης, θα αντιμετώπιζαν τα προβλήματα σχετικά με τον ανταγωνισμό, πριν από την επιβολή υποχρεώσεων στο επίπεδο της λιανικής αγοράς.

Με την τροπολογία 26 του Κοινοβουλίου εισάγεται νέα παράγραφος στις διατάξεις σχετικά με τους ελέγχους κανονιστικών ρυθμίσεων σε υπηρεσίες λιανικής, απαιτώντας από τις ΕΡΑ να επιβάλλουν ελέγχους κανονιστικών ρυθμίσεων σε επίπεδο χονδρικής ώστε να ανταποκρίνονται σε αιτιολογημένα παράπονα από τα οποία προκύπτει ότι οι απαιτήσεις χρηστών και καταναλωτών δεν ικανοποιούνται σε σταθερή βάση. Η Επιτροπή, αποδεχόμενη κατ' αρχήν την τροπολογία, θεωρεί ότι το θέμα έχει ήδη αντιμετωπισθεί στο κείμενο της κοινής θέσης, όπου οι εθνικές ρυθμιστικές αρχές πρέπει να εξετάζουν συστηματικά κατά πόσον είναι αποτελεσματικός ο ανταγωνισμός σε αγορές λιανικής και να προτιμούν την ρύθμιση σε επίπεδο χονδρικής εφόσον εντοπίζεται σημαντική ισχύς στην αγορά. Στις εκτιμήσεις αγορών λιανικής βάσει του άρθρου 14 της οδηγίας πλαίσιο περιλαμβάνεται κατ' ανάγκη αξιολόγηση της θέσης των καταναλωτών στις εν λόγω αγορές.

Η τροπολογία 27 συνίσταται στην προσθήκη 'όπου απαιτείται' (κατά περίπτωση) στην παράγραφο 3. Η τροπολογία 28 του Κοινοβουλίου, μολονότι περιγραφικότερη, είναι συγκρίσιμη με το κείμενο της κοινής θέσης στην παράγραφο 4, όπου προβλέπεται ότι οι ΕΡΑ δύνανται να καθορίζουν τη σχετική μορφή και μεθοδολογία καθώς και ότι οι ΕΡΑ θα πρέπει να εξασφαλίζουν την ετήσια δημοσίευση δηλώσεων συμμόρφωσης.

Με την τροπολογία 30 του Κοινοβουλίου απαιτείται η δημοσίευση δεδομένων των συστημάτων εκπτώσεων για επιχειρήσεις που διαθέτουν σημαντική ισχύ στην αγορά και που είναι υποχρεωμένες να εφαρμόζουν κοστοστρεφείς τιμές. τροπολογία κατ' αρχήν αποδεκτή από την Επιτροπή. Στο άρθρο 17 της κοινής θέσης του Συμβουλίου, μαζί με τις σχετικές αιτιολογικές σκέψεις, παρέχει τη δυνατότητα στις εθνικές ρυθμιστικές αρχές να απαιτούν διαφάνεια τιμολογίων των επιχειρήσεων που έχουν κοινοποιηθεί ως διαθέτουσες σημαντική ισχύ στην αγορά. Στο άρθρο 21 της κοινής θέσης απαιτείται γενική διαφάνεια τιμολογίων.

Άρθρο 18 (Έλεγχοι κανονιστικών ρυθμίσεων σχετικά με ελάχιστη δέσμη μισθωμένων υπηρεσιών)

Η τροπολογία του Κοινοβουλίου στο αρχικό άρθρο 27, που έχει πλέον ενσωματωθεί ως άρθρο 18 στο κεφάλαιο ΙΙΙ, συνίσταται στην απαίτηση οι ΕΡΑ να διεξάγουν 'τουλάχιστον' ετησίως την επανεξέταση των αγορών λιανικής, ενώ στο κείμενο της κοινής θέσης στο άρθρο 16 παράγραφος 3 απαιτείται 'σε τακτά διαστήματα' (περιοδικώς) έπειτα από την έναρξη ισχύος της οδηγίας. Η Επιτροπή θεωρεί ότι το κείμενο της κοινής θέσης παρέχει την απαιτούμενη ευελιξία χωρίς να περιορίζει άσκοπα τις ΕΡΑ κατά την αξιολόγηση του ανταγωνισμού στις εθνικές αγορές.

Κεφάλαιο IV - Συμφέροντα και δικαιώματα τελικού χρήστη

Άρθρο 20 (Συμβάσεις)

Οι διατάξεις της τροπολογίας 31 του Κοινοβουλίου αντικατοπτρίζονται εν μέρει στο κείμενο της κοινής θέσης. Η απαίτηση για προσδιορισμό των πληροφοριών πριν από τη σύναψη σύμβασης είναι εγγενής στο κείμενο της κοινής θέσης, ενώ η απαίτηση ότι οι επικρατούσες τιμές και τιμολόγια θα περιλαμβάνονται κατά τη στιγμή της σύναψης της σύμβασης αποτελεί ένα από τα προσδιοριζόμενα συμβατικά θέματα. Στην τροπολογία 32 του Κοινοβουλίου οι 'χρήστες ή καταναλωτές' μεταβάλλονται σε 'συνδρομητές', ενώ στο κείμενο της κοινής θέσης παραμένει η αναφορά σε καταναλωτές έως τη σύναψη σύμβασης. Από αυτή την άποψη το κείμενο της κοινής θέσης είναι συνεπές με τον ορισμό του συνδρομητή στην οδηγία πλαίσιο. Στο κείμενο της κοινής θέσης προστέθηκε 'ηλεκτρονικών' όπως εισάγεται στην τροπολογία 32, το κείμενο όμως της κοινής θέσης δεν υιοθέτησε το κείμενο που αναφέρεται σε ενδιαμέσους που ήδη περιλαμβάνονται στο πεδίο εφαρμογής του άρθρου, όπως είχε συνταχθεί αρχικά. Η παράγραφος 3 τροποποιήθηκε ώστε να ληφθεί υπόψη η τροπολογία 33 ορίζοντας ότι ο συνδρομητής όχι μόνο διαθέτει δικαίωμα να ενημερώνεται σχετικά με το δικαίωμα υπαναχώρησής του από σύμβαση με την κοινοποίηση αλλαγών στη σύμβαση, αλλά διαθέτει και το δικαίωμα να ενημερώνεται ταυτόχρονα με την παραλαβή των προτεινόμενων τροποποιήσεων συμβατικών όρων. Η τροπολογία 34 καλύπτεται από την παράγραφο 1 του κειμένου της κοινής θέσης όπου αναγνωρίζεται ότι, εκτός από τις διατάξεις του άρθρου, ισχύουν πλήρως τα οριζόντια κοινοτικά μέτρα προστασίας των καταναλωτών όσον αφορά δίκαιους και διαφανείς συμβατικούς όρους για όλους τους καταναλωτές.

Άρθρο 21 (Διαφάνεια και δημοσίευση πληροφοριών)

Με την τροπολογία 35 του Κοινοβουλίου εισάγεται η απαίτηση για τις ΕΡΑ να εξασφαλίζουν 'ακριβείς και ενημερωμένες' πληροφορίες που αφορούν τις τιμές και τα τιμολόγια που είναι διαθέσιμα στο κοινό, 'ιδίως σε όλους τους καταναλωτές και χρήστες'. Το κείμενο της κοινής θέσης αναφέρεται σε πληροφορίες 'διαφανής και ενημερωμένες', 'ιδίως σε όλους τους καταναλωτές'. Η Επιτροπή θεωρεί ότι τα δύο κείμενα είναι ταυτόσημα ως προς το αποτέλεσμα και το εύρος. Η αναφορά σε 'καταναλωτές' αντί σε 'καταναλωτές και χρήστες' αποτελεί απλό ζήτημα έμφασης και δεν περιορίζει το εύρος (πεδίο εφαρμογής) του άρθρου. Αναλόγως, παρεμφερής πρόθεση υπάρχει στη χρήση του 'διαφανής', στην κοινή θέση του Συμβουλίου, και του 'ακριβής', από το Κοινοβούλιο. Στο κείμενο της κοινής θέσης δεν περιέχεται πρόβλεψη βάσει της οποίας να απαιτείται οι ΕΡΑ να δημοσιεύουν τακτικές εκθέσεις σχετικά με τα τιμολόγια ούτε επιβάλλεται απαίτηση για τις ΕΡΑ να διευκολύνουν την ανάπτυξη οδηγών διαλογικής επικοινωνίας που θα επιτρέπουν στους καταναλωτές να συγκρίνουν διάφορες δέσμες τιμολογίων, καθώς η Επιτροπή θεωρεί ότι και τα δύο συνιστούν υπερβολική (περιττή) ρύθμιση.

Άρθρο 22 (Ποιότητα υπηρεσιών)

Στο κείμενο της κοινής θέσης ενσωματώθηκε η διάταξη της παραγράφου 2 όπου απαιτείται από τις ΕΡΑ να λάβουν υπόψη τις απόψεις των ενδιαφερομένων μερών πριν από την υποχρέωση δημοσίευσης των πληροφοριών. Η τροπολογία 36 του Κοινοβουλίου αντικατοπτρίζεται κατά συνέπεια στην κοινή θέση.

Άρθρο 23 (Ακεραιότητα του δικτύου)

Τόσο η κοινή θέση του Συμβουλίου όσο και το Ευρωπαϊκό Κοινοβούλιο εισήγαγαν άρθρα στο κεφάλαιο αυτό ώστε να αντιμετωπίσουν τη συνέχεια και ακεραιότητα των δικτύων. Οι πρόσθετες διατάξεις του Κοινοβουλίου σε θέματα ασφάλειας δεν εμφανίζονται στο άρθρο αλλά στην οδηγία για την προστασία των δεδομένων.

Άρθρο 24 (Διαλειτουργικότητα του ψηφιακού τηλεοπτικού εξοπλισμού ευρείας κατανάλωσης)

Τόσο στο κείμενο του Ευρωπαϊκό Κοινοβούλιο όσο και στην κοινή θέση διαγράφεται η επαναλαμβανόμενη δεύτερη παράγραφος του άρθρου.

Άρθρο 25 (Υπηρεσίες τηλεφωνητή και υπηρεσίες πληροφοριών καταλόγου)

Η τροπολογία του Κοινοβουλίου στο άρθρο απαιτεί όλοι οι χρήστες να είναι σε θέση να έχουν πρόσβαση σε υπηρεσίες τηλεφωνητή και υπηρεσίες πληροφοριών καταλόγου, ατελώς ή έναντι ελάχιστου τέλους, πράγμα που είναι συμβατό με το κείμενο της κοινής θέσης όπου, στο άρθρο 3 του κεφαλαίου για την καθολική υπηρεσία, εξασφαλίζεται ότι οι υπηρεσίες τηλεφωνητή και υπηρεσίες πληροφοριών καταλόγου πρέπει να είναι οικονομικά προσιτές. Κάθε άλλη υπηρεσία καταλόγου παρέχεται με όρους εμπορίου.

Άρθρο 26 (Ευρωπαϊκός αριθμός κλήσης έκτακτης ανάγκης)

Η τροπολογία από το Κοινοβούλιο στην παράγραφο 1 του εν λόγω άρθρου αναφέρει 'συσκευές αποστολής κειμένου' (κειμενοτηλέφωνα). Στο κείμενο της κοινής θέσης αντιμετωπίζεται το μέλημα αυτό με μια διάταξη της αιτιολογικής σκέψης 13 όπου αναφέρεται ρητά η δυνατότητα των κρατών μελών να χρησιμοποιούν κειμενοτηλέφωνα για άτομα με προβλήματα ακοής ή ομιλίας.

Με την τροπολογία 42 του Κοινοβουλίου εισάγονται δύο προϋποθέσεις στην παράγραφο 3 πριν από την επιβολή υποχρέωσης σε φορείς εκμετάλλευσης του δικτύου να παρέχουν σε εθνικές αρχές πληροφορίες σχετικά με τον εντοπισμό του καλούντος για την αντιμετώπιση περιπτώσεων έκτακτης ανάγκης. Στο κείμενο της κοινής θέσης περιλαμβάνεται η προϋπόθεση 'στο μέτρο του τεχνικώς εφικτού', όχι όμως 'εφόσον αυτό δεν απαιτεί δυσανάλογη οικονομική προσπάθεια', που η Επιτροπή θεωρεί περιττό και καλυμμένο ήδη από τις γενικές αρχές της κοινοτικής νομοθεσίας.Η Επιτροπή θεωρεί ωστόσο ότι η απουσία οποιασδήποτε αναφοράς στην οικονομική σκοπιμότητα δεν σημαίνει ότι οι αρχές πολιτικής προστασίας πρέπει να υποβληθούν σε σημαντικές επενδυτικές δαπάνες για την υλοποίηση της υποχρέωσης του άρθρου 26. Δεδομένου του χειροκίνητου χαρακτήρα των υφισταμένων ευκολιών, θα απαιτηθούν ορισμένες επενδύσεις για την εγκατάσταση αυτομάτων συστημάτων. Οι υπηρεσίες της Επιτροπής θα συνεργαστούν στενά με την CGALIES (Συντονιστική ομάδα για την πρόσβαση υπηρεσιών έκτακτης ανάγκης σε πληροφορίες εντοπισμού θέσης) ώστε να συμφωνηθεί κοινή διεπαφή για τη μετάδοση δεδομένων εντοπισμού θέσης. Τούτο θα διευκολύνει την ανάπτυξη τυποποιημένων πακέτων λογισμικού προς χρήση των PSAP (κοινόχρηστα τηλέφωνα δημόσιας ασφάλειας), ελαχιστοποιώντας έτσι την απαιτούμενη επένδυση υποδομής για υλοποίηση της εν λόγω υποχρέωσης από τα PSAP. Η λειτουργία της διάταξης αυτής θα συντονιστεί κατά συνέπεια, στην πράξη, με την ανάπτυξη διατάξεων υποδομής από τη συναφή εθνική υπηρεσία έκτακτης ανάγκης για λήψη και χρησιμοποίηση των πληροφοριών εντοπισμού θέσης.

Στην τροπολογία 42 προβλέπονται επίσης λεπτομερείς πτυχές υλοποίησης του ενιαίου ευρωπαϊκού αριθμού κλήσης έκτακτης ανάγκης, συμπεριλαμβανομένης πρόβλεψης για τυποποίηση της τεχνικής μορφής, βάσει προτύπου που δεν έχει ακόμα εγκριθεί. Στο κείμενο της κοινής θέσης δεν προσδιορίζονται λεπτομερείς πτυχές της υλοποίησης. Η Επιτροπή θεωρεί ότι λεπτομερή μέτρα υλοποίησης είναι προτιμότερο να υπάρξουν ως συμπληρωματικά μέτρα που συμφωνούνται μεταξύ των εθνικών αρχών και των φορέων εκμετάλλευσης, με θέματα που παρουσιάζουν ευρωπαϊκή διάσταση και που κατά περίπτωση αντιμετωπίζονται με χρήση προτύπων ETSI. Η Επιτροπή θεωρεί ότι, για την αποφυγή παρερμηνειών, όπως μεταξύ φορέων εκμετάλλευσης και αρχών πολιτικής προστασίας, θα ήταν παρ' όλα αυτά χρήσιμη ρητή αναφορά στο άρθρο 26 ότι οι φορείς εκμετάλλευσης όχι μόνο 'διαθέτουν πληροφορίες για τον εντοπισμό του καλούντος στις αρμόδιες για την αντιμετώπιση καταστάσεων έκτακτης ανάγκης αρχές', αλλά και ότι το πράττουν 'ατελώς' για τις εθνικές αρχές. Στην τροπολογία 42 ζητείται επίσης αναφορά συμμόρφωσης με το άρθρο 9 της οδηγίας για την προστασία των δεδομένων. Στο κείμενο της κοινής θέσης δεν γίνεται σχετική αναφορά, ούτε απαιτείται. η οδηγία για την προστασία των δεδομένων ισχύει πλήρως.Η Επιτροπή θεωρεί ότι αρκεί να υπενθυμιστεί ότι η παρούσα οδηγία αποτελεί μέρος ενιαίας δέσμης (πακέτου) για νέο περιεκτικό νομικό πλαίσιο που αφορά τις ηλεκτρονικές επικοινωνίες και ότι τα όρια που θέτουν οι διατάξεις του άρθρου 9 της οδηγίας για την προστασία των δεδομένων όσον αφορά τη σύννομη επεξεργασία, από φορείς εκμετάλλευσης δικτύου, πληροφοριών εντοπισμού θέσης του καλούντος ισχύουν πλήρως στο πλαίσιο του άρθρου 26 της οδηγίας για την καθολική υπηρεσία.

Άρθρο 27 και αιτιολογική σκέψη 37 (Ευρωπαϊκοί τηλεφωνικοί κωδικοί πρόσβασης)

Στις τροπολογίες 3 και 43 του Κοινοβουλίου επιβάλλεται υποχρέωση στην Επιτροπή να διεξαγάγει μελέτη στην οποία να αποδεικνύονται τα οικονομικά και εμπορικά οφέλη και η τεχνική σκοπιμότητα του περιφερειακού κωδικού '3883' προτού επιβληθεί στους φορείς εκμετάλλευσης του δικτύου η υποχρέωση διεκπεραίωσης κλήσεων προς τον ευρωπαϊκό χώρο αριθμοδότησης τηλεφωνίας. Στο κείμενο της κοινής θέσης λαμβάνεται μέριμνα για θέματα εγγενή στην τροπολογία του Κοινοβουλίου, αναγνωρίζοντας την ανάγκη των επιχειρήσεων του δικτύου για επιστροφή των δαπανών τους κατά την εκκίνηση και προώθηση των εν λόγω κλήσεων. Η Επιτροπή θεωρεί ότι στην κοινή θέση του Συμβουλίου αντιμετωπίζεται το μέλημα στο οποίο βασίζεται η τροπολογία του Κοινοβουλίου.

Άρθρο 29 (Παροχή πρόσθετων ευκολιών)

Στην τροπολογία 44 του Κοινοβουλίου ζητούνται ορισμένες πρόσθετες ευκολίες τηλεφώνου που δεν είναι επί του παρόντος υποχρεωτικές, ούτε προτείνεται να καταστούν υποχρεωτικές, οι οποίες όμως, εφόσον διατεθούν ευρύτερα, ενδέχεται να καταστούν υποχρεωτικές από τις ΕΚΑ. Στο κείμενο της κοινής θέσης διατηρείται το αρχικό επίπεδο ευελιξίας για την παροχή τους, περιλαμβάνεται όμως το προτεινόμενο από το Κοινοβούλιο 'με την επιφύλαξη των τεχνικών δυνατοτήτων και της οικονομικής βιωσιμότητας'. Όσον αφορά την πρόταση του Κοινοβουλίου να εξασφαλιστεί ότι οι εν λόγω ευκολίες πρέπει να είναι διαθέσιμες πέραν εθνικών συνόρων, γεγονός που υποστήριξε η Επιτροπή, δεν λαμβάνεται υπόψη στο κείμενο της κοινής θέσης.

Άρθρο 30 (Φορητότητα αριθμού)

Η τροπολογία που προτείνεται από το Κοινοβούλιο σχετικά με την φορητότητα αριθμού είναι ότι οι δαπάνες που συνδέονται με την φορητότητα δεν πρέπει να λειτουργούν αποτρεπτικά για τη χρήση της ευκολίας αυτής και τούτο αντικατοπτρίζεται πλήρως στο κείμενο της κοινής θέσης του εν λόγω άρθρου. Το Κοινοβούλιο εισήγαγε επίσης απαίτηση τακτικής ενημέρωσης των χρηστών σχετικά με την ευκολία αυτή, που δεν περιλαμβάνεται στο κείμενο της κοινής θέσης. Η Επιτροπή θεωρεί αποδεκτό το κείμενο της κοινής θέσης.

Άρθρο 31 (Υποχρεώσεις μεταφοράς σήματος)

Το Κοινοβούλιο εισήγαγε διάφορες τροπολογίες στο εν λόγω άρθρο και στη συναφή αιτιολογική σκέψη, η πρώτη από τις οποίες είναι ο περιορισμός του πεδίου εφαρμογής των πιθανών 'υποχρεώσεων μεταφοράς σήματος' σε 'ραδιοτηλεοπτικών εκπομπών στο πλαίσιο της εκπλήρωσης υποχρεώσεων για παροχή υπηρεσιών δημοσίου συμφέροντος'. Στο κείμενο της κοινής θέσης δεν επιβάλλεται η προϋπόθεση αυτή στη δυνατότητα των κρατών μελών να προσδιορίζουν τον προγραμματισμό ώστε να επωφελούνται από το καθεστώς 'υποχρέωσης μεταφοράς σήματος'. Στο κείμενο της κοινής θέσης επιβάλλεται περιορισμός στο επιβαλλόμενο βάρος προσδιορίζοντας ότι οι υποχρεώσεις πρέπει να είναι 'εύλογες'. στο κείμενο της κοινής θέσης αναγνωρίζεται επίσης η δυνατότητα των υποχρεώσεων αυτών να επεκταθούν σε οποιοδήποτε δίκτυο εφόσον σημαντικός αριθμός των συνδρομητών του το χρησιμοποιούν ως πρωτεύον μέσο για τη λήψη τηλεοπτικού ή ραδιοφωνικού προγράμματος.

Μια άλλη τροπολογία που εισήγαγε το Κοινοβούλιο ήταν η αναγνώριση ότι στις υποχρεώσεις μεταφοράς σήματος δύνανται να περιλαμβάνονται υπηρεσίες που προορίζονται για μειονεκτούντες χρήστες και χρήστες με ειδικές ανάγκες. Η Επιτροπή θεωρεί ότι η παράγραφος 1 του κειμένου της κοινής θέσης προβλέπει την εν λόγω τροπολογία, καλύπτοντας όχι μόνο κανάλια αλλά και ραδιοτηλεοπτικές υπηρεσίες όπου θα μπορούσαν να περιλαμβάνονται υπηρεσίες για μειονεκτούντες χρήστες και χρήστες με ειδικές ανάγκες. Η συντακτική τροπολογία του Κοινοβουλίου στην παράγραφο 1, αντικαθιστώντας το 'χρονικά περιορισμένες' με το 'υπόκεινται σε περιοδική αναθεώρηση' είναι παρεμφερής με το κείμενο της κοινής θέσης για την παράγραφο αυτή.

Μια τροπολογία που προτάθηκε από το Ευρωπαϊκό Κοινοβούλιο ήταν ότι μπορεί να απαιτηθεί από επιχειρήσεις υπηρεσιών υπό όρους πρόσβασης και συναφείς ευκολίες να παρέχουν πρόσβαση στις υπηρεσίες τους και ευκολίες στους ραδιοτηλεοπτικούς φορείς. Βάσει του άρθρου 6 του κειμένου της κοινής θέσης της οδηγίας για την πρόσβαση και διασύνδεση, οι ραδιοτηλεοπτικοί φορείς έχουν προσπέλαση σε υπηρεσίες υπό όρους πρόσβασης και σε συναφείς ευκολίες με δίκαιους, εύλογους και ισότιμους όρους. Βάσει του άρθρου 5 της οδηγίας για την πρόσβαση, τα κράτη μέλη δύνανται να προβλέπουν, σε εθνική κλίμακα, ότι ραδιοτηλεοπτικοί φορείς έχουν πρόσβαση σε άλλες ευκολίες, όπως ηλεκτρονικούς οδηγούς προγραμμάτων και διεπαφές προγραμμάτων εφαρμογής, ενώ στο άρθρο 6 προβλέπεται επίσης ότι η πρόσβαση σε άλλες ευκολίες ενδέχεται εν καιρώ να καταστεί υποχρεωτική σε κοινοτική κλίμακα, υπό το φως των τεχνολογικών εξελίξεων.

Άλλη προτεινόμενη τροπολογία εξασφαλίσει ότι οι εκπομπές βάσει υποχρέωσης μεταφοράς σήματος αναφέρονται ευκρινώς στα συστήματα αναζήτησης και στους ηλεκτρονικούς οδηγούς προγράμματος (EPG). Η Επιτροπή θεωρεί ότι η κανονιστική ρύθμιση των πτυχών δέουσας ευκρίνειας των EPG και των συστημάτων αναζήτησης αποτελεί μέρος ρύθμισης περιεχομένου, και τούτου αναγνωρίζεται τώρα στο κείμενο της κοινής θέσης του άρθρου 6 παράγραφος 5 της οδηγίας για την πρόσβαση.

Όσον αφορά την αποζημίωση των φορέων εκμετάλλευσης του δικτύου, η προσέγγιση της κοινής θέσης και της γνώμης του Ευρωπαϊκό Κοινοβούλιο είναι παρεμφερείς, παρέχοντας στα κράτη μέλη ευχέρεια να καθορίσει εάν θα αποζημιώσει ή όχι τις επιχειρήσεις του δικτύου για επιβολή υποχρεώσεων μεταφοράς σήματος. Το Ευρωπαϊκό Κοινοβούλιο απαριθμεί κριτήρια για την περίπτωση που κράτη μέλη αποφασίσουν να αποζημιώσουν επιχειρήσεις δικτύου που υπάγονται σε αυτά, ενώ στο κείμενο της κοινής θέσης δεν περιλαμβάνονται κριτήρια για τον καθορισμό αποζημίωσης, απαιτείται όμως να μην υφίστανται διακρίσεις στη μεταχείριση των επιχειρήσεων φορέων εκμετάλλευσης δικτύου, καθώς και ότι κάθε αποζημίωση θα πρέπει να πραγματοποιείται κατά αναλογικό και διαφανή τρόπο.

Άρθρο 32 (Πρόσθετες υποχρεωτικές υπηρεσίες)

Η τροπολογία του Κοινοβουλίου στο εν λόγω άρθρο υποστηρίζει την αρχή ότι επιχειρήσεις που υπέχουν υποχρεώσεις παροχής πρόσθετης υποχρεωτικής υπηρεσίας θα πρέπει να αποζημιώνονται από τα κράτη μέλη για τη δαπάνη παροχής των εν λόγω υπηρεσιών. Στο κείμενο της κοινής θέσης ορίζεται ότι, τηρώντας τις υποχρεώσεις που επιβάλλονται βάσει του εν λόγω άρθρου, δεν μπορεί να επιβληθεί μηχανισμός αποζημίωσης περιλαμβάνοντας συγκεκριμένες επιχειρήσεις, όπως επιτρέπεται στην περίπτωση χρηματοδότησης της καθολικής υπηρεσίας. Η Επιτροπή θεωρεί ότι θα ενισχυθεί η ασφάλεια δικαίου εάν, όπως προτείνεται από το Κοινοβούλιο, καθιερωνόταν η αρχή ότι πρέπει να αποζημιώνονται όλες οι καθαρές δαπάνες των επιχειρήσεων που προκύπτουν από μέτρα λαμβανόμενα δυνάμει του παρόντος άρθρου, υπό την προϋπόθεση ότι η εν λόγω αποζημίωση συμβαδίζει με την κοινοτική νομοθεσία.

Άρθρο 33 (Διαβούλευση με τους ενδιαφερόμενους)

Η τροπολογία του Κοινοβουλίου στο άρθρο αυτό τονίζει στην παράγραφο 1 τη διαβούλευση με μειονεκτούντες χρήστες, που δεν περιέχεται στο κείμενο της κοινής θέσης. Το Κοινοβούλιο πρότεινε επίσης νέα παράγραφο, ότι τα κράτη μέλη πρέπει να ενθαρρύνουν μηχανισμούς από κοινού ρύθμισης για την εκπλήρωση ορισμένων υπηρεσιών που εμπίπτουν στην καθολική υπηρεσία, για την ικανοποίηση αναγκών μειονεκτούντων καταναλωτών, για τον έλεγχο τιμολογίων, για να υπάρξει η δυνατότητα ελέγχου των δαπανών, για την επίτευξη στόχων όσον αφορά την ποιότητα των παρεχόμενων υπηρεσιών, για την παροχή διαφανούς χρηματοδότησης της καθαρής δαπάνης της καθολικής υπηρεσίας, για την παροχή ελάχιστου επιπέδου προστασίας καταναλωτών, για την εξασφάλιση της δημοσίευσης πληροφοριών σχετικά με τιμές και τιμολόγια, για την παροχή υπηρεσιών τηλεφωνητή, φορητότητας αριθμού και επιλογής και προεπιλογής φορέα, για την εξασφάλιση διαβούλευσης με τους ενδιαφερόμενους και την εξωδικαστική επίλυση διαφορών. Στην κοινή θέση δεν αναφέρονται συγκεκριμένα πεδία όσον αφορά μέτρα από κοινού ρύθμισης. Η Επιτροπή θεωρεί μολοντούτο ότι σειρά άρθρων στην κοινή θέση του Συμβουλίου παρέχουν ευελιξία στα μέσα που δύνανται να χρησιμοποιούν τα κράτη μέλη για την επίτευξη των στόχων της οδηγίας. Η Επιτροπή προτιμά την προσέγγιση στην κοινή θέση του Συμβουλίου όσον αφορά την εγγενή ευελιξία, σε αντίθεση με τον προσδιορισμό ορισμένων άρθρων για μελλοντική από κοινού ρύθμιση.

Άρθρο 34 (Εξωδικαστική επίλυση διαφορών)

Στην τροπολογία 55 του Κοινοβουλίου ζητείται η σύσταση εθνικής υπηρεσίας παραπόνων, ενώ το κείμενο της κοινής θέσης παραμένει εγγύτερα στο πρωτότυπο προβλέποντας για τη διάθεση διαφανών, απλών και μη δαπανηρών εξωδικαστικών διαδικασιών επίλυσης διαφορών. Η κοινή θέση παρέχει στα κράτη μέλη τη δυνατότητα να περιορίζουν τις εν λόγω διαδικασίες σε καταναλωτές, εφόσον επιθυμούν τα κράτη μέλη, ενώ η τροπολογία του Κοινοβουλίου διατηρεί το αρχικό πεδίο εφαρμογής που αφορά τόσο χρήστες όσο και καταναλωτές. Η Επιτροπή θεωρεί αποδεκτό το κείμενο της κοινής θέσης.

3.2.3 Παραρτήματα

Παράρτημα I (Περιγραφή των ευκολιών που αναφέρονται στα άρθρα 10 και 29)

Στην τροπολογία 56 του Κοινοβουλίου στο παράρτημα απαιτείται εφαρμογή 'ήπιας αποσύνδεσης' για τη μη πληρωμή λογαριασμού, ενώ στο κείμενο της κοινής θέσης διατηρείται ευελιξία.

Παράρτημα II (Πληροφορίες που πρέπει να δημοσιεύονται σύμφωνα με το άρθρο 21)

Στην τροπολογία 57 εξηγούνται οι λόγοι προστασίας των καταναλωτών για τους οποίους απαιτείται δημοσίευση πληροφοριών. δεν υπάρχει αντιστοιχία στο κείμενο της κοινής θέσης. Με νέα παράγραφο απαιτείται από τα κράτη μέλη να ενημερώνουν τους καταναλωτές σχετικά με τα δικαιώματά τους βάσει της καθολικής υπηρεσίας, με ρητή αναφορά στις ευκολίες του παραρτήματος Ι. Δεν υφίσταται αντιστοιχία στο κείμενο της κοινής θέσης.

Παράρτημα IV (Υπολογισμός του τυχόν καθαρού κόστους των υποχρεώσεων καθολικής υπηρεσίας και καθιέρωση μηχανισμού κάλυψης ή επιμερισμού, σύμφωνα με τα άρθρα 12 και 13)

Στην τροπολογία 59 του Κοινοβουλίου και στην κοινή θέση του Συμβουλίου απαλείφεται η παράγραφος που αφορά τη δυνατότητα εξέτασης ενός μηχανισμού ΦΠΑ για κάλυψη (ανάκτηση) του κόστους. Η Επιτροπή θα προτιμούσε να διατηρηθεί η εν λόγω διάταξη.

Παράρτημα V (Διαδικασία επανεξέτασης του πεδίου της καθολικής υπηρεσίας, σύμφωνα με το άρθρο 15)

Στην τροπολογία 60 του Κοινοβουλίου και στην κοινή θέση του Συμβουλίου απαλείφονται οι διατάξεις του παραρτήματος όπου περιγράφονται εναλλακτικές λύσεις της Επιτροπής στο πλαίσιο της αναθεώρησης του πεδίου εφαρμογής της καθολικής υπηρεσίας.

Παράρτημα VI (Διαλειτουργικότητα του ψηφιακού εξοπλισμού ευρείας κατανάλωσης)

Οι τροπολογίες του Κοινοβουλίου επαναλαμβάνουν εν μέρει άλλες διατάξεις του παραρτήματος ή είναι υπέρμετρα κανονιστικές, όσον αφορά την εγκατάσταση του προτύπου MHP για τηλεοπτικές συσκευές που χρησιμοποιούνται σε συνδυασμό με διαλογικές υπηρεσίες. Στην κοινή θέση του Συμβουλίου δεν αντιμετωπίζεται το θέμα του προτύπου MHP.

4. Συμπέρασμα

Στην κοινή θέση του Συμβουλίου ενσωματώθηκαν πολλές από τις τροπολογίες που πρότεινε το Ευρωπαϊκό Κοινοβούλιο κατά πρώτη ανάγνωση. Τόσο η κοινή θέση του Συμβουλίου όσο και τα τελικά κείμενα του Κοινοβουλίου παραμένουν κατ' ουσίαν πιστά στην αρχική πρόταση της Επιτροπής. Η Επιτροπή θεωρεί ωστόσο, ότι η διατύπωση του κειμένου θα βελτιωνόταν με συμπληρωματικά ειδικά μέτρα που αναφέρονται σε μειονεκτούντες χρήστες και σε δημόσιες διαβουλεύσεις όσον αφορά ορισμένες πτυχές υλοποίησης της καθολικής υπηρεσίας, λόγου χάριν, για τον προσδιορισμό χρηστών με ειδικές κοινωνικές ανάγκες. Η Επιτροπή θεωρεί μολοντούτο αποδεκτή τη συνολική εικόνα που επετεύχθη στην κοινή θέση.